**08. juli 2016**

Status på helhedsplan

Orientering om status på helhedsplan for afdeling 158-0 Skallerupvej

Hermed lige en lille opdatering om status på renoveringssagen inden vi alle går på sommerferie.

Vi mangler stadig godkendelsen fra Udlændinge- Integrations- og Boligministeriet til at få lov at nedlægge 87 lejligheder i forbindelse med renoveringen! ☹ Men vi har haft en lille smule korrespondance med Ministeriet, og vi *håber* på at der foreligger en afgørelse på den anden side af sommerferien….

Som vi før har fortalt, har vi gennemført flere workshops med de beboere, som afdelingen valgte til at sidde i brugergrupperne, og som følge heraf er der nu blevet udarbejdet et færdigt projektforslag, som er klar til detailprojektering, så snart der foreligger en godkendelse fra Ministeriet.   
Det har været en stor opgave at få projektet skåret til indenfor økonomien, da der jo altid i en renoveringssag som denne er masser af ønsker, men ved fælles hjælp er det lykkedes at få udarbejdet et projektforslag som giver den bedst mulige værdi for pengene for beboerne.

I den oprindelige tidsplan var det planlagt at genhusningen skulle starte omkring nytår 2016/17. Det bliver nu ikke tilfældet, da tidsplanen er skubbet pga. den manglende tilbagemelding fra Ministeriet. Der bliver tidligst tale om genhusning af de første beboere fra juni 2017. Og som vi før har lovet, så bliver man kontaktet af en genhusningskonsulent 4-5 mdr. før man skal genhuses, for en snak om den bedste genhusningsløsning for hver enkelt.

Vi vender tilbage med en status på sagen til august – I ønskes alle en rigtig god sommer! ☺

Med venlig hilsen

Lejerbo/byggeudvalget